b'\n_START_ARTICLE_\nGrad \xc4\x8carnjeja (Cergneu)\n_START_PARAGRAPH_\nGrad \xc4\x8carnjeja (Cergneu) je stal na vzpetini nad vhodom v Tersko dolino pri  Nemah, Furlanija, v severni Italiji. Do ru\xc5\xa1evin tega gradu pridemo po cesti iz vasi \xc4\x8carnjeja. Je eden od najstarej\xc5\xa1ih v Furlaniji, verjetno zgrajen na mestu prej\xc5\xa1nje rimske obrambne formacije pred Langobardi.  Grad je bil opu\xc5\xa1\xc4\x8den v prvi polovici 16. stoletja.\n_START_SECTION_\nZgodovina\n_START_PARAGRAPH_\nIme kraja \xc4\x8carnjeja je v listinah prvi\xc4\x8d omejeno leta 1170, ko je patriarh podaril vas \xc4\x8cernjeje (Cergneu) Ulriku (Voldariku) Moosber\xc5\xa1kemu grofu Toskanskemu, ki je bil potomec bavarskih plemi\xc4\x8dev, ki so imeli posest v bli\xc5\xbenjem Ahtenu na gradu Attems.  Ta Ulrik je vso svojo posest v Furlaniji \xc5\xa1e istega leta podaril nazaj oglejskemu patriarhu. _NEWLINE_V 13. stoletju so oglejski patriarhi gospostvo z gradom \xc4\x8carnjeje podeljevali v fevd gospodom iz Savorgnana.  Kasneje je neki Konrad (Corrado) iz te dru\xc5\xbeine grad predal dvema svojima sinovoma, Detalmu in Petru, ki sta skladno s takratnimi obi\xc4\x8daji prevzela ime po gradu. Kot grad je izrecno omenjen leta 1270, ko je Peter pl. Savorgnano izvr\xc5\xa1il delitev gradu \xc4\x8cernjeja z brati. Leta 1323 so Peter, Janez in Konrad pl. \xc4\x8cernjejski zgradili cerkvico posve\xc4\x8deno Sv. Petru in Pavlu. Leta 1348 je bil celoten grajski kompleks resno po\xc5\xa1kodovan zaradi potresa in bojev proti patriarhovim frakcijam (\xc4\x8carnjejski so bili zavezniki Savorgnana proti patriarhu), ki so se nadaljevali skozi celo stoletje. Leta 1386 je \xc5\xa1est otrok Detalma \xc4\x8carnjejskega odlo\xc4\x8dilo, da grad raz\xc5\xa1irijo in okrepijo z izgradnjo velikega palacija, naslonjenega na zahodno steno anti\xc4\x8dnega stolpa. Leta 1371 je oglejski patriarch Markvard grad in gospostvo potrdil kot fevd, ki so mu leta 1480 dodali grad Brazzacco, ki je od leta 1491 fevdno nadrejen gospostvu \xc4\x8cernjeje. Kljub pomembnosti, ki jo ima ta dru\xc5\xbeina v okviru furlanskega plemstva, kar dokazuje tudi dejstvo, da so leta 1415 del koncesije  \xe2\x80\x9cParlamento della Patria friulana\xe2\x80\x9d, je gra\xc5\xa1\xc4\x8dina iz obrambnega in lokacijskega vidika padla na mesto obrobnih krajev in lastniki so jo za\xc4\x8deli zanemarjati. Leta 1420 je tudi ta grad pripadel Bene\xc5\xa1ki republiki._NEWLINE_Leta 1480 se \xc5\xa1e vedno navaja, da ima stolp in dva palacija. Grad \xc4\x8carnjeje (Nieme) je bil gotovo prizadet in po\xc5\xa1kodovan med vojnami med Benetkami in Nem\xc5\xa1kim cesarstvom in kasnej\xc5\xa1im velikim potresom leta 1511, saj je \xc5\xbee leta 1521 trdnjava opisana kot po\xc5\xa1kodovana. Tega leta je zgodovinar grad uvrstil med \xe2\x80\x9euni\xc4\x8dene\xe2\x80\x9c furlanske gradove. Od takrat ve\xc4\x8d ni omenjen, razen kot fevd, ki pripada dru\xc5\xbeini Brazza.  Le slabo dokumentirana novica o smrti Janeza Krstnika \xc4\x8carnjejskega ( di Cergneu) leta 1567 nakazuje, da je morda umrl v gradu, in da je bil ta takrat \xc5\xa1e naseljen. Do ostankov gradu \xc4\x8carnjeje (Cergneu), ki so \xc5\xa1e vedno mogo\xc4\x8dne, se pride po kratki in strmi grajski cesti (s sledovi prvotnih tlakovcev), ki se vije skozi kratek gozd.\n_START_SECTION_\nOpis gradu\n_START_PARAGRAPH_\n\xc4\x8ce pre\xc4\x8dkate \xc4\x8dudovit obokani most, pridete do velike umetne terase, ki jo je prvotno obdajal jarek. Tu so \xc5\xa1e vedno vidni ostanki zidov \xc4\x8detverokotnega stolpa, v katerih so ohranjena okna, in vhodna vrata; znotraj je vidna razdelitev na \xc5\xa1tiri eta\xc5\xbee in ostanke obrambnih zidov. Nasproti stolpa je stanovanjski "domus" zgrajen v 13. stoletju. Poleg gradu stoji majhna cerkev sv. Petra in Pavla (prvotno posve\xc4\x8dena Mariji Magdaleni), ki so jo leta 1323 dali zgraditi Peter, Janez in Konrad \xc4\x8carnjejski.'